17 in Noordwes vas ná oproer | Maroela Media
Twee polisievoertuie en 'n ambulans het in die slag gebly. (Foto: First Help/Twitter)
Die polisie in Noordwes het 17 mense, talle van hulle minderjarig, in hegtenis geneem nadat hulle Woensdag glo betrokke was by die plundery van winkels in Boikhutso, net buite Lichtenburg.
Die polisie het toegeslaan ná groot oproer gister toe twee polisievoertuie en 'n ambulans in die gebied boonop aan die brand gesteek is. 'n Adjudant-offisier verbonde aan die polisie se honde-eenheid het vroeër die dag 'n agtjarige seun doodgery terwyl die kind oor 'n straat gehardloop het.
Chaos het losgebars en die voertuie is aan die brand gesteek. 'n Voertuig wat aan die plaaslike verkeersowerheid behoort is ook met klippe bestook.
Verskeie informele winkeltjies is geplunder.
"Drie polisiebeamptes en twee nooddienswerkers moes na 'n hospitaal vir behandeling geneem word," het brig. Sabata Mokgwabone, polisiewoordvoerder in Noordwes, Donderdag gesê.
Die onafhanklike polisieondersoekdirektoraat ondersoek 'n saak van strafbare manslag ná die kind se dood. Die polisie hanteer self die ondersoek na die openbare geweld deur die inwoners, het Mokgwabone gesê.
Vroeër dieselfde dag is 'n 17-jarige meisie dood toe 'n bakkie haar op die pad tussen Ottosdal en Lichtenburg, naby Blydeville, raakgery het.
O Vader tog. Die dorp is n kruitvat met n kort lontjie. Munisipaliteit is niks werd nie, grootste deel van dorp bedags sonder water. Inwoners in woongebiede sit sonder werk want daar is nie, met skole toe is die hongernood groot onder kinders. Hulle loop in dorpstrate en kos bedel en dan verjaag deur inwoners en polisie weens covid 19. Ek wonder of daar al 1 kospakkie vir minderbevoorregtes uitgedeel is. Die mense is desperaat. Selfs polisie is met ander dinge besig, soos om bejaardes wat medikasie moet gaan kry by winkelsentrum terug te stuur want apteke is "toe". Wat… Lees meer »